**Trenul vieții**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Chiar de sunt vie, mor încet în mine,

Cu fiecare ton de vodevil,

Din amăgiri la metru sau la kil,

În trenul vieții, legănat pe șine.

Și amorțită-n trista balansare,

Pe culoar mă mai strecor tiptil,

Din martie și până în april,

Pândind la colț o dulce alinare.

Imagini rare-mi strigă prin fereastră,

Chemându-mă, avide, să cobor.

Mă simt, subit, precum un infractor,

Ce-și fură propriile flori din glastră.

Mă ispitește soarele de-afară,

Sătulă sunt de negură și ploi,

Dar mult mai liberă mă zbat în roi,

Decât să bâzâi singură-ntr-o gară.

Prefer atunci anosta deplasare,

Chiar de mă simt strivită de tavan.

Un cer fără de stele-ar fi în van,

Căci n-aș discerne zorii de-nserare...